‘Geen borgtog’, hoor MafeZandile Christmas Mafe (Foto: Gianluigi Guercia/AFP) Zandile Christmas Mafe, die man wat daarvan beskuldig word dat hy vroeg vanjaar die verwoestende brand by die parlementêre kompleks in Kaapstad gestig het, bly vir eers agter tralies. Mafe is Vrydag in die Kaapstadse streekshof borgtog geweier nadat sy borgtogaansoek verlede naweek aangehoor is. Mafe se regspan het vroeër vandag buite die hof aan verslaggewers gesê die verdediging gaan appelleer en sal selfs die Konstitusionele Hof nader om te verseker dat hul kliënt op borgtog vrygelaat word. Adv. Nicolette Bell, waarnemende direkteur van die Wes-Kaapse Nasionale Vervolgingsgesag (NVG), het gesê die staat sal enige vorm van appèl teenstaan. Die staat het reeds borgtog teengestaan en aangevoer dat Mafe ’n vlugrisiko inhou en geen buitengewone omstandighede aan die hof kon voorlê oor waarom hy op borgtog vrygelaat moet word nie. Volgens die staat sou Mafe se vrylating ook openbare vrede en sekuriteit ondermyn. Bell meen die staat het ’n sterk saak teen Mafe en het die uitkoms van die borgtogaansoek verwelkom. “Dit is ŉ eerste stap in die regte rigting om te verseker dat ons geregtigheid kry. Die volgende stap is om te verseker dat ons ons saak teen die beskuldigde bo enige redelike twyfel bewys.” Mafe is op 2 Januarie in hegtenis geneem. Luidens ’n eedverklaring van Mafe, wat tydens sy borgtogaansoek in die hof voorgelees is, het Mafe net ná sy inhegtenisneming aan polisielede erken dat hy die gebou aan die brand gesteek het. Mafe het volgens die verklaring ook erken dat hy die parlement aan die brand gesteek het om te verhoed dat die staatsrede vanjaar voortgaan. Hy het ook erken dat hy met die brand wou hê dat pres. Cyril Ramaphosa moet bedank, dat Janusz Walus, moordenaar van SAKP-leier Chris Hani, vrygelaat moet word en dat elke werklose R1 500-staatstoelaag moet kry. Die staatsaanklaer, adv. Mervyn Menigo, het in die hof aangevoer dat Mafe tydens sy inhegtenisneming op sy bors geslaan en trots gesê het: “Dit was Christmas.” Menigo het voorts aangevoer dat Mafe petrol gekoop het voordat hy by die parlement ingebreek en daar ’n ruk lank vertoef het. Hy het daarna bokse, papier en die petrol gebruik het om die parlementgebou aan die brand te steek. “Die motief vir die aanval vloei voort uit sy diepgewortelde politieke, ideologiese en filosofiese oortuigings en ook intense wrewel jeens die Suid-Afrikaanse regering.” Mafe verskyn na verwagting weer op 11 Februarie in die hof.